b'\n_START_ARTICLE_\nIstoria Islamului \xc3\xaen sudul Italiei\n_START_PARAGRAPH_\nIstoria Islamului \xc3\xaen sudul Italiei \xc3\xae\xc8\x99i are \xc3\xaenceputurile \xc3\xaen cadrul general al cuceririlor musulmane, continuat\xc4\x83 cu domina\xc8\x9bia musulman\xc4\x83 asupra insulei Sicilia \xc8\x99i a Maltei, proces care a fost ini\xc8\x9biat din secolul al IX-lea. St\xc4\x83p\xc3\xa2nirea musulman\xc4\x83 asupra Siciliei a devenit efectiv\xc4\x83 din anul 902 (c\xc3\xa2nd ultimul avanpost bizantin major din insul\xc4\x83, Taormina, a capitulat), domnia complet\xc4\x83 asupra insulei, sub forma Emiratului de Sicilia, dur\xc3\xa2nd \xc3\xaentre 965 \xc8\x99i 1061. Sicilia a reprezentat pivotul st\xc4\x83p\xc3\xa2nirii islamice \xc3\xaen Italia, \xc3\xaens\xc4\x83 st\xc4\x83p\xc3\xa2niri temporare s-au \xc3\xaenregistrat \xc8\x99i \xc3\xaen Italia continental\xc4\x83. Cea mai mare parte din Apulia a fost cucerit\xc4\x83, iar invazii musulmane periodice \xc8\x99i devastatoare au continuat s\xc4\x83 aib\xc4\x83 loc ajung\xc3\xa2nd \xc3\xaenspre nord p\xc3\xa2n\xc4\x83 la Roma sau \xc3\xaen Piemont. Cuceririle musulmane nu trebuie privite ca parte strict\xc4\x83 a unui r\xc4\x83zboi total \xc3\xaentre musulmani \xc8\x99i cre\xc8\x99tini, ci mai degrab\xc4\x83 ca o lupt\xc4\x83 pe scar\xc4\x83 mai larg\xc4\x83 pentru putere \xc3\xaen Italia \xc8\x99i Europa, \xc3\xaen care Bizan\xc8\x9bul se afla \xc3\xaen competi\xc8\x9bie cu cre\xc8\x99tinii franci, longobarzi \xc8\x99i apoi normanzi pentru de\xc8\x9binerea controlului \xc3\xaen regiune. De altfel, sarazinii erau adeseori chema\xc8\x9bi ca alia\xc8\x9bi \xc3\xaen luptele dintre diferitele fac\xc8\x9biuni cre\xc8\x99tine din Italia._NEWLINE_P\xc3\xa2n\xc4\x83 \xc3\xaen anul 1091, musulmanii au fost alunga\xc8\x9bi complet, ca urmare a invaziei normande \xc3\xaen sudul Italiei \xc8\x99i \xc3\xaen Sicilia. Acest eveniment a marcat capitolul final al acestei perioade. Cucerirea normand\xc4\x83 a instaurat cu fermitate cre\xc8\x99tinismul romano-catolic \xc3\xaen regiune, dup\xc4\x83 ce cre\xc8\x99tinismul ortodox predominase \xc3\xaen perioada st\xc4\x83p\xc3\xa2nirii bizantine \xc8\x99i chiar \xc3\xaen cea a domina\xc8\x9biei musulmane. A urmat convertirea pe scar\xc4\x83 larg\xc4\x83, fapt care, dublat de re-latinizarea locuitorilor, a condus la dispari\xc8\x9bia Islamului din Sicilia c\xc4\x83tre anii \'80 ai secolului al XIII-lea. O ultim\xc4\x83 \xc3\xaencercare musulman\xc4\x83 de cucerire \xc3\xaen Italia a fost cea a turcilor otomani, care au reu\xc8\x99it \xc3\xaen 1480 s\xc4\x83 \xc3\xae\xc8\x99i stabileasc\xc4\x83 un avanpost la Otranto, \xc3\xaens\xc4\x83 acesta nu a rezistat dec\xc3\xa2t un an de zile.\n_START_SECTION_\nPrimele atacuri musulmane asupra Siciliei (652\xe2\x80\x93827)\n_START_PARAGRAPH_\nParte a Imperiului Roman de R\xc4\x83s\xc4\x83rit, Sicilia a avut de suportat primele atacuri ale vaselor musulmane \xc3\xaencep\xc3\xa2nd cu anul 652. Este vorba de arabi trimi\xc8\x99i direct de c\xc4\x83tre califul din Siria, Muawiyah I, \xc8\x99i afla\xc8\x9bi sub conducerea lui Muawia bin Hudeij, \xc8\x99i care au r\xc4\x83mas pe insul\xc4\x83 vreme de c\xc3\xa2\xc8\x9biva ani. Exarhul de Ravenna Olympius, a ap\xc4\x83rut cu trupele sale \xc3\xaen pentru a-i respinge pe invadatori, \xc3\xaens\xc4\x83 a e\xc8\x99uat \xc3\xaen \xc3\xaencercarea sa. Pu\xc8\x9bin dup\xc4\x83 aceea, sarazinii s-au \xc3\xaentors \xc3\xaen Siria dup\xc4\x83 ce au str\xc3\xa2ns o prad\xc4\x83 suficient\xc4\x83._NEWLINE_O a doua expedi\xc8\x9bie arab\xc4\x83 \xc3\xaempotriva Siciliei a avut loc \xc3\xaen 669. De aceast\xc4\x83 dat\xc4\x83, este vorba de o for\xc8\x9b\xc4\x83 de invazie consistent\xc4\x83, trimis\xc4\x83 cu 200 de vase, care, pornind din Alexandria, a atacat Sicilia. Invadatorii au pr\xc4\x83dat Siracusa \xc8\x99i au revenit \xc3\xaen Egipt dup\xc4\x83 ce au jefuit insula vreme de o lun\xc4\x83 de zile. Dup\xc4\x83 cucerirea arab\xc4\x83 a Africii de Nord (des\xc4\x83v\xc3\xa2r\xc8\x99it\xc4\x83 \xc3\xaen jurul anului 700), insula Pantelleria a fost capturat\xc4\x83 de c\xc4\x83tre arabi \xc8\x99i doar ne\xc3\xaen\xc8\x9belegerile ap\xc4\x83rute \xc3\xaentre atacatori au f\xc4\x83cut ca invadarea Siciliei s\xc4\x83 nu aib\xc4\x83 \xc3\xaenc\xc4\x83 loc. Atacuri a diverse flote musulmane asupra Siciliei s-au repetat \xc3\xaen anii 703, 728, 729, 730, 731, 733 \xc8\x99i 734, dintre care cel pu\xc8\x9bin ultimele dou\xc4\x83 confrunt\xc3\xa2ndu-se cu o substan\xc8\x9bial\xc4\x83 rezisten\xc8\x9b\xc4\x83 bizantin\xc4\x83._NEWLINE_Prima expedi\xc8\x9bie cu adev\xc4\x83rat de cucerire a Siciliei a fost lansat\xc4\x83 \xc3\xaen 740. \xc3\x8en acel an, principele musulman Habib, care participase la atacul din 728, a reu\xc8\x99it s\xc4\x83 captureze Siracusa. Tocmai c\xc3\xa2nd se preg\xc4\x83teau s\xc4\x83 cucereasc\xc4\x83 \xc3\xaentreaga insul\xc4\x83, arabii au fost nevoi\xc8\x9bi s\xc4\x83 revin\xc4\x83 \xc3\xaen Tunisia din cauza unei r\xc4\x83scoale a berberilor. Un nou atac, declan\xc8\x99at \xc3\xaen 752 nu a reu\xc8\x99it dec\xc3\xa2t s\xc4\x83 conduc\xc4\x83 la jefuirea aceluia\xc8\x99i ora\xc8\x99._NEWLINE_\xc3\x8en 805, patriciul imperial pentru Sicilia, Constantin, a \xc3\xaencheiat un armisti\xc8\x9biu pe zece ani cu Ibrahim I ibn al-Aghlab, emirul din Ifriqiya, \xc3\xaens\xc4\x83 acest acord nu a putut \xc3\xaempiedica atacarea de c\xc4\x83tre flote musulmane din alte p\xc4\x83r\xc8\x9bi ale Africii \xc8\x99i din Spania a Sardiniei \xc8\x99i Corsicii \xc3\xaentre 806 \xc8\x99i 821. \xc3\x8en 812, fiul lui Ibrahim, Abdullah I ibn Ibrahim, \xc3\xaenainte ca armisti\xc8\x9biul s\xc4\x83 expire, a trimis o puternic\xc4\x83 for\xc8\x9b\xc4\x83 de invazie a Siciliei. Vasele sale au fost mai \xc3\xaent\xc3\xa2i h\xc4\x83r\xc8\x9buite de c\xc4\x83tre flotele trimise din Gaeta \xc8\x99i din Amalfi, iar apoi distruse \xc3\xaen cea mai mare parte de c\xc4\x83tre o furtun\xc4\x83. Totu\xc8\x99i, sarazinii au reu\xc8\x99it c\xc4\x83 cucereasc\xc4\x83 insula Lampedusa \xc8\x99i s\xc4\x83 provoace ravagii \xc3\xaen Ponza \xc8\x99i Ischia, \xc3\xaen Marea Tirenian\xc4\x83. O \xc3\xaen\xc8\x9belegere ulterioar\xc4\x83 \xc3\xaencheiat\xc4\x83 \xc3\xaentre patriciul bizantin Grigore \xc8\x99i emirul de Ifriqiya stabilea comer\xc8\x9bul liber \xc3\xaentre sudul Italiei \xc8\x99i Africa de nord. Dup\xc4\x83 un nou atac \xc3\xaentreprins \xc3\xaen 819 de c\xc4\x83tre by Mohammed ibn-Adballad, v\xc4\x83rul emirului Ziyadat Allah I, sursele nu mai men\xc8\x9bioneaz\xc4\x83 niciun atac musulman \xc3\xaen Sicilia p\xc3\xa2n\xc4\x83 la 827.\n_START_SECTION_\nEufemius \xc8\x99i Asad\n_START_PARAGRAPH_\nCucerirea musulman\xc4\x83 a Siciliei \xc8\x99i a unor p\xc4\x83r\xc8\x9bi din sudul Italiei a durat 75 de ani. Potrivit unor surse, cucerirea a avut loc la ini\xc8\x9biativa lui Eufemius din Messina, un comandant bizantin care se temea de pedeapsa \xc3\xaemp\xc4\x83ratului Mihail al II-lea Amorianul. Dup\xc4\x83 cucerirea temporar\xc4\x83 a Siracusei, Eufemius a fost proclamat \xc3\xaemp\xc4\x83rat, \xc3\xaens\xc4\x83 a fost constr\xc3\xa2ns de for\xc8\x9bele bizantine legaliste s\xc4\x83 fug\xc4\x83, drept pentru care s-a refugiat \xc3\xaen Africa, la curtea emirului Ziyadat Allah I, c\xc4\x83ruia i-a propus cucerirea insulei. Emirul a fost de acord s\xc4\x83 ocupe Sicilia, cu promisiunea de a-l men\xc8\x9bine pe Eufemius la conducere, \xc3\xaen schimbul pl\xc4\x83\xc8\x9bii unui tribut anual, \xc8\x99i a \xc3\xaencredin\xc8\x9bat conducerea armatei de ocupa\xc8\x9bie lui Asad ibn al-Furat. For\xc8\x9ba musulman\xc4\x83 num\xc4\x83ra 10.000 de infanteri\xc8\x99ti, 700 de c\xc4\x83l\xc4\x83re\xc8\x9bi \xc8\x99i 100 de vase, la care se ad\xc4\x83uga flota lui Eufemius li, dup\xc4\x83 debarcarea de la Mazara del Vallo, mai mul\xc8\x9bti cavaleri. Prima b\xc4\x83t\xc4\x83lie cu trupele bizantine legaliste s-a dar \xc3\xaen 15 iulie 827, \xc3\xaen apropiere de Mazara, \xc8\x99i s-a \xc3\xaencheiat cu victoria aghlabizilor._NEWLINE_Asad a cucerit \xc3\xaen continuare malul sudic al insulei \xc8\x99i a supus Siracusa asediului. Dup\xc4\x83 un an de asediu (827-828) \xc8\x99i o \xc3\xaencercare de a provoca o r\xc4\x83scoal\xc4\x83 \xc3\xaen r\xc3\xa2ndul localnicilor, trupele lui Asad au fost capabile s\xc4\x83 \xc3\xaenfr\xc3\xa2ng\xc4\x83 o puternic\xc4\x83 armat\xc4\x83 bizantin\xc4\x83 trimis\xc4\x83 de la Palermo \xc8\x99i totodat\xc4\x83 s\xc4\x83 resping\xc4\x83 o flot\xc4\x83 vene\xc8\x9bian\xc4\x83 comandat\xc4\x83 de dogele Giustiniano Partecipazio. \xc3\x8ens\xc4\x83 atunci c\xc3\xa2nd o epidemie de cium\xc4\x83 a ucis o bun\xc4\x83 parte din trupele musulmane, inclusiv pe Asad \xc3\xaensu\xc8\x99i, sarazinii s-au retras \xc3\xaen castelul de la Mineo. \xc3\x8en continuare, musulmanii au revenit \xc3\xaen ofensiv\xc4\x83, dar au e\xc8\x99uat \xc3\xaen tentativa de a cuceri Castrogiovanni (actuala Enna, unde a murit Eufemius) \xc8\x99i s-au retras \xc3\xaenapoi la Mazara._NEWLINE_\xc3\x8en 830, ei au primit consistente \xc3\xaent\xc4\x83riri const\xc3\xa2nd din 30.000 de oameni din Africa de nord \xc8\x99i din Andalusia. Musulmanii veni\xc8\x9bi din Peninsula Iberic\xc4\x83 l-au \xc3\xaenfr\xc3\xa2nt pe conduc\xc4\x83torul bizantin Teodotus \xc3\xaen iulie\xe2\x80\x93august ale acelui an, \xc3\xaens\xc4\x83 o nou\xc4\x83 epidemie i-a silit s\xc4\x83 se retrag\xc4\x83 la Mazara, iar apoi \xc3\xaen Africa. \xc3\x8en paralel \xc3\xaens\xc4\x83, unit\xc4\x83\xc8\x9bile berberilor din Africa trimise s\xc4\x83 captureze Palermo au reu\xc8\x99it s\xc4\x83 \xc3\xael cucereasc\xc4\x83 \xc3\xaen septembrie 831. Palermo a devenit capitala musulman\xc4\x83 a Siciliei, sub numele de al-Madinah ("Ora\xc8\x99ul").\n_START_SECTION_\nAbu Fihr Muhammad ibn Abd-Allah\n_START_PARAGRAPH_\n\xc3\x8en februarie 832, emirul Ziyadat Allah I l-a trimis pe v\xc4\x83rul s\xc4\x83u Abu Fihr Muhammad ibn Abd-Allah \xc3\xaen insul\xc4\x83, numindu-l w\xc4\x81li de Sicilia. Bizantinii au fost \xc3\xaenfr\xc3\xa2n\xc8\x9bi la \xc3\xaenceputul anului 834 \xc8\x99i \xc3\xaen anul urm\xc4\x83tor sarazinii au \xc3\xaenaintat p\xc3\xa2n\xc4\x83 la Taormina. R\xc4\x83zboiul a evoluat lent vreme de c\xc3\xa2\xc8\x9biva ani, cu minore victorii ale aghlabizilor, \xc3\xaen vreme ce bizantinii rezistau \xc3\xaen fort\xc4\x83re\xc8\x9bele lor din Castrogiovanni \xc8\x99i Cefal\xc3\xb9. Noi trupe sarazine au fost trimise \xc3\xaen Sicilia de c\xc4\x83tre noul emir, Abu Iqal \xc8\x99i au ocupat Platani, Caltabellotta, Corleone, Marineo \xc8\x99i Geraci, asigur\xc3\xa2nd musulmanilor controlul total asupra p\xc4\x83r\xc8\x9bii apusene a Siciliei._NEWLINE_\xc3\x8en 836, vase musulmane l-au sprijinit pe ducele Andrei al II-lea de Neapole, la solicitarea acestuia, pe c\\nd era asediat de trupele ducatului de Benevento, \xc8\x99i cu ajutor napolitan a fost cucerit\xc4\x83 \xc8\x99i Messina \xc3\xaen 842. \xc3\x8en 845, a fost ocupat\xc4\x83 \xc8\x99i Modica, iar bizantinii au suferit o \xc3\xaenfr\xc3\xa2ngere categoric\xc4\x83 \xc3\xaen apropiere de Butera, pierz\xc3\xa2nd circa 10.000 de oameni. Lentini a capitulat \xc3\xaen 846, soart\xc4\x83 pe care a avut-o \xc8\x99i Ragusa \xc3\xaen 848.\n_START_SECTION_\nAbbas ibn Fadhl\n_START_PARAGRAPH_\n\xc3\x8en 851 a murit, guvernatorul \xc8\x99i generalul Al-Aghlab Abu Ibrahim, a c\xc4\x83rui domnie a fost bine apreciat\xc4\x83 de c\xc4\x83tre supu\xc8\x99ii s\xc4\x83i din Palermo, \xc3\xaen special prin compara\xc8\x9bie cu lipsurile suferite sub st\xc4\x83p\xc3\xa2nirea bizantin\xc4\x83. El a fost succedat de Abbas ibn Fadhl, ferocele \xc3\xaenving\xc4\x83tor de la Butera. Acesta a pornit o serie de campanii de prad\xc4\x83 \xc3\xaempotriva teritoriilor aflate \xc3\xaenc\xc4\x83 sub bizantini, captur\xc3\xa2nd Butera, Gagliano, Cefal\xc3\xb9 \xc8\x99i, mai presus de toate, Castrogiovanni (\xc3\xaen iarna lui 859). To\xc8\x9bi supravie\xc8\x9buitorii cre\xc8\x99tini ai fort\xc4\x83re\xc8\x9bei au fost executa\xc8\x9bi, iar copiii \xc8\x99i femeile au fost v\xc3\xa2ndu\xc8\x9bi ca sclavi \xc3\xaen Palermo. C\xc4\x83derea celei mai importante fort\xc4\x83re\xc8\x9be siciliene l-a convins pe \xc3\xaemp\xc4\x83ratul de la Constantinopol, Vasile I Macedoneanul s\xc4\x83 trimit\xc4\x83 \xc3\xaen 859-860 s\xc4\x83 trimit\xc4\x83 o puternic\xc4\x83 armat\xc4\x83, \xc3\xaens\xc4\x83 aceasta, ca \xc8\x99i flota care o transporta, a fost \xc3\xaenfr\xc3\xa2nt\xc4\x83 de c\xc4\x83tre Abbas. \xc3\x8ent\xc4\x83ririle bizantine au f\xc4\x83cut ca multe dintre ora\xc8\x99ele supuse musulmanilor s\xc4\x83 se revolte, Abbas fiind astfel ocupat \xc3\xaen anii 860-861 cu reprimarea lor. Abbas a murit \xc3\xaen 861, fiind \xc3\xaenlocuit cu unchiul s\xc4\x83u, Ahmed ibn Yaqub, iar din februarie 862, de Abdallah, fiul lui Abbas; la r\xc3\xa2ndul s\xc4\x83u, Abdallah a fost \xc8\x99i el \xc3\xaenlocuit de c\xc4\x83tre aghlabizi cu Khafagia ibn Sofian, care a capturat Noto, Scicli \xc8\x99i Troina.\n_START_SECTION_\nJafar ibn Muhammad\n_START_PARAGRAPH_\n\xc3\x8en vara lui 868, bizantinii au fost pentru prima dat\xc4\x83 \xc3\xaenfr\xc3\xa2n\xc8\x9bi \xc3\xaen apropiere de Siracusa. Luptele au fost reluate la \xc3\xaenceputul verii lui 877 de c\xc4\x83tre noul emir, Jafar ibn Muhammad al-Tamini, care a trecut la asedierea Siracusei. Ora\xc8\x99ul a capitulat \xc3\xaen cele din urm\xc4\x83, la 21 mai 878. Bizantinii mai men\xc8\x9bineau controlul doar asupra unei mici f\xc3\xa2\xc8\x99ii de coast\xc4\x83 din jurul Taorminei, \xc3\xaen vreme ce flota musulman\xc4\x83 ataca nestingherit\xc4\x83 Grecia \xc8\x99i Malta._NEWLINE_Flota musulman\xc4\x83 a f\xc4\x83st p\xc3\xa2n\xc4\x83 la urm\xc4\x83 distrus\xc4\x83 \xc3\xaentr-o b\xc4\x83t\xc4\x83lie naval\xc4\x83 din 880. Pentru o vreme, se p\xc4\x83rea c\xc4\x83 bizantinii sunt pe punctul de a recupera Sicilia, \xc3\xaens\xc4\x83 noi victorii pe uscat ale sarazinilor restabiliti situa\xc8\x9bia. De asemenea, o r\xc4\x83scoal\xc4\x83 din Palermo \xc3\xaempotriva guvernatorului Seu\xc3\xa0da ibn Muhammad a fost reprimat\xc4\x83 \xc3\xaen 887._NEWLINE_Moartea \xc3\xaemp\xc4\x83ratului Vasile I Macedoneanul \xc3\xaen 886 i-a \xc3\xaencurajat o dat\xc4\x83 \xc3\xaen plus pe musulmani sa \xc3\xae\xc8\x99i extind\xc4\x83 aria atacurilor, ei asalt\xc3\xa2nd Calabria, unde armata imperial\xc4\x83 bizantin\xc4\x83 a fost \xc3\xaenfr\xc3\xa2nt\xc4\x83 \xc3\xaen vara lui 888. Cu toate acestea, noi rpscoale interne au avut loc \xc3\xaen 890, izvor\xc3\xa2te \xc3\xaen special ca urmare a ostilit\xc4\x83\xc8\x9bii dintre arabi \xc8\x99i berberi. \xc3\x8en 892, un emir a fost trimis la Palermo din Ifriqiya, de c\xc4\x83tre aghlabidul Ibrahim al II-lea ibn Ahmad, \xc3\xaens\xc4\x83 a fost \xc3\xaenl\xc4\x83turat doar c\xc3\xa2teva luni mai t\xc3\xa2rziu. Conduc\xc4\x83torul aghlabid nu a cedat \xc8\x99i a trimis \xc3\xaen Sicilia o alt\xc4\x83 puternic\xc4\x83 armat\xc4\x83 sub comanda fiului s\xc4\x83u Abdullah ibn Ibrahim, \xc3\xaen anul 900. Sicilienii au fost \xc3\xaenfr\xc3\xa2n\xc8\x9bi la Trapani (22 august) \xc8\x99i \xc3\xaen apropiere de Palermo (8 septembrie), care ora\xc8\x99 a mai rezistat \xc3\xaenc\xc4\x83 zece zile. Abdullah s-a \xc3\xaendreptat \xc3\xaempotriva ultimelor fort\xc4\x83re\xc8\x9be bizantine \xc8\x99i \xc3\xaen 10 iunie 901 a reu\xc8\x99it s\xc4\x83 captureze Reggio Calabria, pe continent._NEWLINE_\xc3\x8en condi\xc8\x9biile \xc3\xaen care Ibrahim al II-lea a fost nevoit s\xc4\x83 abdice \xc3\xaen Tunis \xc3\xaen favoarea lui Abdullah, el a decis s\xc4\x83 conduc\xc4\x83 personal opera\xc8\x9biunile din sudul Italiei. Taormina, ultimul avanpost bizantin major din Sicilia, a capitulat la 1 august 902. Messina \xc8\x99i alte ora\xc8\x99e \xc8\x99i-au deschis por\xc8\x9bile pentru a evita masacre similare. Trupele lui Ibrahim a pornit \xc3\xaen mar\xc8\x99 asupra sudului Calabriei, unde a pus asediu asupra ora\xc8\x99ului Cosenza. El a murit \xc3\xaen 24 octombrie de dizenterie, iar campania \xc3\xaenceput\xc4\x83 a fost oprit\xc4\x83, trupele revenind \xc3\xaen Sicilia.\n_START_SECTION_\nSicilia aghlabid\xc4\x83 (827\xe2\x80\x93909)\n_START_PARAGRAPH_\n\xc3\x8en acest moment, Sicilia trecuse aproape integral sub controlul dinastiei aghlabizilor, cu excep\xc8\x9bia c\xc3\xa2torva \xc3\xaent\xc4\x83rituri minore aflate \xc3\xaen interiorul insulei. Popula\xc8\x9bia cre\xc8\x99tea rapid ca urmare a emigran\xc8\x9bilor veni\xc8\x9bi din Africa, Asia \xc8\x99i Spania, ca \xc8\x99i a berberilor, care erau concentra\xc8\x9bi cu prec\xc4\x83dere \xc3\xaen sudul Siciliei. Din Palermo, emirul de Sicilia numea guvernatori ai principalelor ora\xc8\x99e (qadi), ca \xc8\x99i pe ai celor mai mici(hakim). Fiecare ora\xc8\x99 avea c\xc3\xa2te un consiliu numit gema, compus din cei mai de seam\xc4\x83 membri ai locului respectiv, c\xc4\x83ruia i se \xc3\xaencredin\xc8\x9ba grija lucr\xc4\x83rilor publice \xc8\x99i a ordinii sociale. Popula\xc8\x9bia cucerit\xc4\x83 din Sicilia era constituit\xc4\x83 \xc3\xaen dhimmi sau se convertea la Islam._NEWLINE_Arabii au ini\xc8\x9biat reforme funciare care au condus la cre\xc8\x99terea productivit\xc4\x83\xc8\x9bii \xc8\x99i au \xc3\xaencurajat dezvoltarea micii propriet\xc4\x83\xc8\x9bi, fapt care \xc8\x99i-a l\xc4\x83sat amprenta asupra dezvolt\xc4\x83rii ulterioare a Siciliei. Ei au continuat s\xc4\x83 dezvolte mai departe sistemul iriga\xc8\x9biilor. Cu circa 300.000 de locuitori, Palermo a devenit \xc3\xaen secolul al X-lea cel mai popula tora\xc8\x99 din Italia. O descriere a ora\xc8\x99ului a fost l\xc4\x83sat\xc4\x83 de Ibn Hawqal, negustor din Bagdad care a vizitat Sicilia \xc3\xaen 950.\n_START_SECTION_\nSicilia fatimid\xc4\x83 (909\xe2\x80\x93965)\n_START_PARAGRAPH_\n\xc3\x8en anul 909, dinastia aghlabizilor din Africa a fost \xc3\xaenlocuit\xc4\x83 de cea fatimizilor \xc8\x99ii\xc8\x9bi. Patru ani mai t\xc3\xa2rzui, guvernatorul fatimid a fost alungat din Parlermo, iar Sicilia \xc8\x99i-a declarat independen\xc8\x9ba sub emirul Ahmed ibn-Kohrob. Prima fapt\xc4\x83 militar\xc4\x83 a acestuia a constituit-o un asediu asupra Taorminei, care fusese reconstruit\xc4\x83 de c\xc4\x83tre cre\xc8\x99tini; el a reu\xc8\x99it totu\xc8\x99i un succes \xc3\xaen 914, c\xc3\xa2nd o flot\xc4\x83 sicilian\xc4\x83 sub conducerea fiului s\xc4\x83u Mohammed a distrus flota fatimid\xc4\x83 trimis\xc4\x83 s\xc4\x83 recupereze Sicilia. \xc3\x8en anul urm\xc4\x83tor, distrugerea unei alte flote trimise \xc3\xaempotriva Calabriei, ca \xc8\x99i nelini\xc8\x99tea cauzat\xc4\x83 de reformele lui ibn-Kohrob au condus la o r\xc4\x83scoal\xc4\x83 a berberilor. Ace\xc8\x99tia l-au capturat \xc8\x99i apoi l-au sp\xc3\xa2nzurat pe emir, \xc3\xaen numele califului fatimid al-Mahdi, \xc3\xaen speran\xc8\x9ba c\xc4\x83 acesta din urm\xc4\x83 le va acorda libertatea de a conduce Sicilia. \xc3\x8en schimb, Al-Madhi a trimis o nou\xc4\x83 armat\xc4\x83 care a devastat Palermo \xc3\xaen 917. Insula a trecut sub conducerea unui emir numit de fatimizi, pentru urm\xc4\x83torii 20 de ani. \xc3\x8ens\xc4\x83 \xc3\xaen 937, berberii din Agrigento s-au r\xc4\x83sculat din nou, dar dup\xc4\x83 dou\xc4\x83 succese de r\xc4\x83sunet, au fost \xc3\xaenfr\xc3\xa2n\xc8\x9bi categoric la por\xc8\x9bile Palermo. Noul calif fatimid, al-Qa\'im a trimis o armat\xc4\x83 pentru a asedia Agrigento \xc3\xaenc\xc4\x83 o dat\xc4\x83, p\xc3\xa2n\xc4\x83 c\xc3\xa2nd ora\xc8\x99ul a capitulat \xc3\xaen 20 noiembrie 940. R\xc4\x83scoala a fost definitiv suprimat\xc4\x83 \xc3\xaen 941, cu mul\xc8\x9bi prizonieri v\xc3\xa2ndu\xc8\x9bi ca sclavi \xc8\x99i cu m\xc3\xa2ndria exprimat\xc4\x83 de guvernatorul Khalil de a fi ucis 600.000 de oameni \xc3\xaen campaniile sale (cifr\xc4\x83 desigur exagerat\xc4\x83).\n_START_SECTION_\nEmiratul independent al Siciliei (965\xe2\x80\x931091)\n_START_PARAGRAPH_\nDup\xc4\x83 suprimarea \xc3\xaen 948 unei alte r\xc4\x83scoale suppressing another revolt in 948, califul fatimid Ismail al-Mansur l-a numit pe Hassan al-Kalbi ca emir de Sicilia. Dat fiind c\xc4\x83 sarcina acestuia a devenit ereditar\xc4\x83, emiratul nou creat devenea de facto independent fa\xc8\x9b\xc4\x83 de conducerea din Africa de nord. \xc3\x8en 950, Hassan a lansat un nou r\xc4\x83zboi asupra bizantinilor afla\xc8\x9bi \xc3\xaen sudul Italiei, ajung\xc3\xa2nd p\xc3\xa2n\xc4\x83 la Gerace \xc8\x99i Cassano allo Ionio. \xc3\x8en 952, o a doua campanie \xc3\xaen Calabria s-a \xc3\xaencheiat cu o nou\xc4\x83 \xc3\xaenfr\xc3\xa2ngere a trupelor bizantine; Gerace a fost din nou asediat \xc8\x99i \xc3\xaen cele din urm\xc4\x83 \xc3\xaemp\xc4\x83ratul de la Constantinopol, Constantin al VII-lea a fost nevoit s\xc4\x83 accepte ca alte ora\xc8\x99e calabreze s\xc4\x83 pl\xc4\x83teasc\xc4\x83 tribut conduc\xc4\x83torilor din Sicilia._NEWLINE_\xc3\x8en 956, trupele bizantine au recuperat Reggio Calabria \xc8\x99i au \xc3\xaenceput o invazie asupra Siciliei. Un armisti\xc8\x9biu a fost semnat \xc3\xaen 960. Doi ani mai t\xc3\xa2rziu, o rpscoal\xc4\x83 \xc3\xaen Taormina a fost reprimat\xc4\x83 s\xc3\xa2ngeros, \xc3\xaens\xc4\x83 eroica rezisten\xc8\x9b\xc4\x83 a creltinilor la Rametta l-a convins pe noul \xc3\xaemp\xc4\x83rat Nicefor al II-lea Focas s\xc4\x83 trimit\xc4\x83 o armat\xc4\x83 de 40.000 de solda\xc8\x9bi originari din Armenia, Tracia \xc8\x99i grupuri de slavi, sub comanda nepotului s\xc4\x83u Manuel, care a recucerit Messina \xc3\xaen octombrie 964. \xc3\x8en 25 octombrie, a avut loc o b\xc4\x83t\xc4\x83lie \xc3\xaenver\xc8\x99unat\xc4\x83 \xc3\xaentre bizantini \xc8\x99i kalbizi, care s-a \xc3\xaencheiat cu \xc3\xaenfr\xc3\xa2ngerea arabilor. Cu toate acestea, Manuel a fost ucis \xc3\xaen lupt\xc4\x83, al\xc4\x83turi de 10.000 dintre oamenii s\xc4\x83i._NEWLINE_Noul emir, Abu al-Qasim (964-982) a lansat o serie de atacuri asupra Calabriei \xc3\xaen anii \'70, \xc3\xaen vreme ce flota condus\xc4\x83 de fratele s\xc4\x83u asalta coastele Apuliei, captur\xc3\xa2nd c\xc3\xa2teva fort\xc4\x83re\xc8\x9be. Dat fiind c\xc4\x83 bizantinii era ocupa\xc8\x9bi cu respingerea fatimizilor \xc3\xaen Siria \xc8\x99i a bulgarilor \xc3\xaen Macedonia, \xc3\xaemp\xc4\x83ratul german Otto al II-lea a decis s\xc4\x83 intervin\xc4\x83, \xc3\xaens\xc4\x83 armata germano-longobard\xc4\x83 a fost zdrobit\xc4\x83 \xc3\xaen 982 \xc3\xaen b\xc4\x83t\xc4\x83lia de la Stilo. Totu\xc8\x99i, dat fiind c\xc4\x83 al-Qasim a c\xc4\x83zut \xc3\xaen lupt\xc4\x83, fiul s\xc4\x83u Jabir al-Kalbi s-a retras cu pruden\xc8\x9b\xc4\x83 \xc3\xaen Sicilia, f\xc4\x83r\xc4\x83 s\xc4\x83 mai fructifice roadele victoriei._NEWLINE_Emiratul a atins apogeul s\xc4\x83u pe plan cultural sub emirii Jafar (983-985) \xc8\x99i Yusuf al-Kalbi (990-998), ambii fiind patroni ai artelor. \xc3\x8en schimb, fiul celui din urm\xc4\x83, Ja\'far a fost un conduc\xc4\x83tor crud \xc8\x99i violent, care i-a exilat pe berberi din Sicilia dup\xc4\x83 o nou\xc4\x83 revolt\xc4\x83 a acestora. \xc3\x8en 1019, o alt\xc4\x83 r\xc4\x83scoal\xc4\x83 a avut loc \xc3\xaen Palermo \xc8\x99i s-a \xc3\xaencheiat cu succes, dat fiind c\xc4\x83 Ja\'far a fost exilat \xc3\xaen Africa \xc8\x99i \xc3\xaenlocuit cu fratele s\xc4\x83u, al-Akhal (1019\xe2\x80\x931037)._NEWLINE_Cu sprijinul fatimizilor, al-Akhal e reu\xc8\x99it s\xc4\x83 resping\xc4\x83 dou\xc4\x83 noi expedi\xc8\x9bii bizantine, desf\xc4\x83\xc8\x99urate \xc3\xaen 1026 \xc8\x99i 1031. \xc3\x8encercarea emirului de a impune taxe ridicate pentru a putea pl\xc4\x83ti mercenari a condus la declan\xc8\x99area unui r\xc4\x83zboi civil. Al-Akhal a cerut sprijin chiar din partea bizantinilor, \xc3\xaen vreme ce fratele s\xc4\x83u abu-Hafs, conduc\xc4\x83torul r\xc4\x83scula\xc8\x9bilor, a primit trupe de la emirul zirizilor din Ifriqiya, al-Muizz ibn Badis.\n_START_SECTION_\nDeclinul (1037\xe2\x80\x931061) \xc8\x99i cucerirea normand\xc4\x83 a Siciliei (1061\xe2\x80\x931091)\n_START_PARAGRAPH_\n\xc3\x8en 1038, o puternic\xc4\x83 armat\xc4\x83 bizantin\xc4\x83 sub comanda generalului Maniakes a traversat str\xc3\xa2mtoarea Messina. Aceasta includea corpuri de longobarzi \xc8\x99i de normanzi care a respins contraatacurile musulmanilor din Messina. Dup\xc4\x83 o alt\xc4\x83 victorie categoric\xc4\x83 \xc3\xaen vara lui 1040, Maniakes s-a oprit din mar\xc8\x99 pentru a \xc3\xaencepe asedierea Siracusei. \xc3\x8ens\xc4\x83, dup\xc4\x83 cucerirea acesteia, generalul bizantin a fost eliberat din func\xc8\x9bie, iar contraofensiva musulman\xc4\x83 care a urmat a condus la recuperarea tuturor ora\xc8\x99elor capturate de bizantini._NEWLINE_Sicilia a fost invadat\xc4\x83 de o nou\xc4\x83 putere a regiunii \xc3\xaen 1060, anume de c\xc4\x83tre normanzii condu\xc8\x99i de Robert Guiscard, fiul lui Tancred de Hauteville. \xc3\x8en acel moment, insula era divizat\xc4\x83 \xc3\xaentre trei emiri arabi, iar majoritatea popula\xc8\x9biei cre\xc8\x99tine s-a ridicat \xc3\xaempotriva musulmanilor. Messina a c\xc4\x83zut un an mai t\xc3\xa2rziu, iar \xc3\xaen 1072 Palermo era \xc8\x99i el capturat de normanzi. Pierderea ora\xc8\x99elor, fiecare dintre ele beneficiind de c\xc3\xa2te un splendid port, a \xc3\xaensemnat o mare lovitur\xc4\x83 pentru puterea musulman\xc4\x83 din insul\xc4\x83. \xc3\x8en cele din urmp, \xc3\xaentreaga Sicilie a fost cucerit\xc4\x83 de noii veni\xc8\x9bi. \xc3\x8en 1091, ultima fort\xc4\x83rea\xc8\x9b\xc4\x83 arab\xc4\x83 major\xc4\x83, Noto, din extremitatea sudic\xc4\x83 a Siciliei, a fost preluat\xc4\x83 de cre\xc8\x99tini, odat\xc4\x83 cu insula Malta._NEWLINE_Mai multe m\xc4\x83suri anti-musulmane au fost adoptate de \xc3\xaemp\xc4\x83ratul Frederic al II-lea de Hohenstaufen, pentru a face pe plac papilor, care nu puteau tolera comunit\xc4\x83\xc8\x9bi islamice \xc3\xaen inima Cre\xc8\x99tin\xc4\x83t\xc4\x83\xc8\x9bii. Rezultatul a fost o r\xc4\x83scoal\xc4\x83 a musulmanilor sicilieni, care au organizat grupuri de rezisten\xc8\x9b\xc4\x83 \xc3\xaens\xc4\x83 acest lucru nu a putut persista, marc\xc3\xa2nd capitolul final al st\xc4\x83p\xc3\xa2nirii islamice \xc3\xaen Sicilia. Anihilarea sarazinilor din Sicilia s-a \xc3\xaencheiat c\xc4\x83tre anii \'40 ai secolului al XIII-lea, c\xc3\xa2nd au avut loc ultimele deport\xc4\x83ri de la Lucera.\n_START_SECTION_\nItalia de sud\n_START_PARAGRAPH_\nApari\xc8\x9bia sarazinilor \xc3\xaen sudul Italiei a avut ca stimulent \xc8\x99i cazurile anumitor duci \xc8\x99i principi regionali care au solicitat sprijinul mercenarilor musulmani pentru rezolvarea unor dispute interne. Primii care au recurs la acest sprijin au fost ducele Andrei al II-lea de Neapole \xc8\x99i principele Sicard de Benevento \xc3\xaen 836 \xc8\x99i 837, apoi principele Radelchis I de Benevento \xc8\x99i principele Siconulf de Salerno \xc3\xaen 841.\n_START_SECTION_\nTaranto\n_START_PARAGRAPH_\n\xc3\x8enc\xc4\x83 din secolul al VIII-lea, berberii musulmani din Africa de nord au \xc3\xaenceput s\xc4\x83 efectueze raiduri asupra Taranto \xc8\x99i a sudului Italiei \xc3\xaen general, amenin\xc8\x9barea sarazinilor men\xc8\x9bin\xc3\xa2ndu-se constant\xc4\x83 p\xc3\xa2n\xc4\x83 \xc3\xaen secolul al XI-lea._NEWLINE_Pentru Italia sudic\xc4\x83, primii ani ai secolului al IX-lea au fost caracteriza\xc8\x9bi de luptele interne care au sl\xc4\x83bit puterea statelor longobarde. \xc3\x8en 840, sarazinii au profitat de acest lucru, prelu\xc3\xa2nd controlul asupra ora\xc8\x99ului Taranto. Acesta a devenit o fort\xc4\x83rea\xc8\x9b\xc4\x83 \xc8\x99i un port arab privilegiat pentru 40 de ani. Din acest punct, vase \xc3\xaenc\xc4\x83rcate cu prizonieri porneau c\xc4\x83tre porturile arabe, \xc3\xaen care prizonierii erau v\xc3\xa2ndu\xc8\x9bi \xc3\xaen t\xc3\xa2rgurile de sclavi. Tot \xc3\xaen 840, o flot\xc4\x83 arab\xc4\x83 a ie\xc8\x99it din Taranto, a \xc3\xaenfr\xc3\xa2nt \xc3\xaen golful Taranto o flot\xc4\x83 vene\xc8\x9bian\xc4\x83 de 60 de vase chemat\xc4\x83 \xc3\xaen ajutor de \xc3\xaemp\xc4\x83ratul Teofil, dup\xc4\x83 care a p\xc4\x83truns \xc3\xaen Marea Adriatic\xc4\x83, jefuind ora\xc8\x99ele de coast\xc4\x83._NEWLINE_\xc3\x8en 850, patru coloane de vase ale sarazinilor au pornit din Taranto \xc8\x99i Bari pentru a devasta Campania, Apulia, Calabria \xc8\x99i Abruzzi. \xc3\x8en 854, Taranto a fost din nou baza unor raiduri ale arabilor, conduse de Abbas-ibn-Faid, care a pr\xc4\x83dat provincia longobard\xc4\x83 Salerno. Dou\xc4\x83 flote arabe au sosit la Taranto, \xc3\xaen 871 \xc8\x99i apoi \xc3\xaen 875, aduc\xc3\xa2nd trupele care pr\xc4\x83daser\xc4\x83 Campania \xc8\x99i Apulia. Situa\xc8\x9bia din sudul Italiei l-a \xc3\xaengrijorat pe \xc3\xaemp\xc4\x83ratul bizantin Vasile I Macedoneanul, care a decis s\xc4\x83 \xc3\xaei resping\xc4\x83 pe arabi \xc8\x99i a izbutit \xc3\xaen tentativa de a recupera portul ora\xc8\x99ului Taranto de la ace\xc8\x99tia._NEWLINE_\xc3\x8en 880, dou\xc4\x83 armate bizantine, conduse de generalii Procopius \xc8\x99i Leon Apostyppes, al\xc4\x83turi de o flot\xc4\x83 comandat\xc4\x83 de amiralul Nasar, au cucerit definitiv Taranto de la arabi, pun\xc3\xa2nd cap\xc4\x83t unei perioade de 40 de ani de domina\xc8\x9bie musulman\xc4\x83. Printre primele m\xc4\x83suri luate de guvernatorul bizantin Apostyppes a fost luarea \xc3\xaen sclavie \xc8\x99i deportarea locuitorilor care, ini\xc8\x9bial fiind longobarzi, se convertiser\xc4\x83 la Islam, \xc3\xaen paralel cu implantarea de coloni greci, \xc3\xaen scopul cre\xc8\x99terii popula\xc8\x9biei. Taranto a devenit unul dintre cele mai importante ora\xc8\x99e din Thema Longobardia. \xc3\x8en 882, chema\xc8\x9bi \xc3\xaen ajutor de ducele Radelchis I de Benevento, l-au capturat \xc8\x99i de\xc8\x9binut pentru o vreme.\n_START_SECTION_\nEmiratul de Bari (847\xe2\x80\x93871)\n_START_PARAGRAPH_\nOra\xc8\x99ul port Bari, situat \xc3\xaen regiunea Apulia, a fost capturat de c\xc4\x83tre sarazini \xc3\xaen 847, r\xc4\x83m\xc3\xa2n\xc3\xa2nd sub controlul acestora pentru urm\xc4\x83torii 25 de ani. El a devenit capitala unui mic stat islamic independent, cu un emir \xc8\x99i moschee proprii. Primul conduc\xc4\x83tor al emiratului de Bari a fost Khalfun, un conduc\xc4\x83tor berber venit probabil din Sicilia. Dup\xc4\x83 moartea sa \xc3\xaen 852, el a fost succedat de Mufarrag ibn Sallam, care a \xc3\xaent\xc4\x83rit cucerirea msuulman\xc4\x83 \xc8\x99i a extins frontierele emiratului. El a mai solicitat recunoa\xc8\x99terea oficial\xc4\x83 din partea califului de la Bagdad al-Mutawakkil \xc8\x99i a guvernatorului Egiptului ca w\xc4\x81li (\xc3\xaensemn\xc3\xa2nd prefect care guverneaz\xc4\x83 o provincie a Imperiului Abbasid). Cel de al treilea \xc8\x99i totodat\xc4\x83 ultimul emir de Bari a fost, care a preluat puterea \xc3\xaen jurul anului 857, dup\xc4\x83 asasinarea lui Mufarraq. Sawdan a invadat p\xc4\x83m\xc3\xa2nturile ducatului longobard de Benevento silindu-l pe ducele Adelchis s\xc4\x83 pl\xc4\x83teasc\xc4\x83 tribut. \xc3\x8en 864, el a ob\xc8\x9binut \xc3\xaenvestitura oficial\xc4\x83 solicitat\xc4\x83 anterior de Mufarrag. Ora\xc8\x99ul Bari a fost \xc3\xaenzestrat cu o moschee, palate \xc8\x99i edificii publice.\n_START_SECTION_\nBasilicata\n_START_PARAGRAPH_\nSarazinii au efectuat raiduri silind popula\xc8\x9bia s\xc4\x83 se deplaseze dinspre c\xc3\xa2mpii \xc8\x99i regiunile de coast\xc4\x83 c\xc4\x83tre interior \xc8\x99i zone mai bine protejate de pe dealuri. Ora\xc8\x99ele Tricarico \xc8\x99i Tursi s-au aflat pentru o vreme sub controlul musulman._NEWLINE_\xc3\x8en 968, Basilicata a fost recucerit\xc4\x83 de c\xc4\x83tre bizantini, care au instituit thema Lucania, cu sediul la Tursikon (Tursi).\n_START_SECTION_\nLazio \xc8\x99i Campania\n_START_PARAGRAPH_\nPe tot parcursul secolului al IX-lea, vasele arabe dominau Marea Tirenian\xc4\x83. Pira\xc8\x9bii arabi pr\xc4\x83dau coastele italiene lans\xc3\xa2nd asalturi asupra ora\xc8\x99elor Amalfi, Gaeta, Napoli \xc8\x99i Salerno. Statele cre\xc8\x99tine din Campania nu erau \xc3\xaenc\xc4\x83 preg\xc4\x83tite pentru a se alia \xc3\xaempotriva noii amenin\xc8\x9b\xc4\x83ri "p\xc4\x83g\xc3\xa2ne". Amalfi \xc8\x99i Gaeta se temeau deopotriv\xc4\x83 de sarazini \xc8\x99i de ducatul de Neapole, spre disperarea papalit\xc4\x83\xc8\x9bii. \xc3\x8en fapt, Neapole a fost primul care a \xc3\xaemrpumutat primul trupe sarazine, atunci c\xc3\xa2nd ducele Andrei al II-lea i-a angajat ca mercenari pentru a continua r\xc4\x83zboiul contra lui Sicard, principele de Benevento, \xc3\xaen 836. Dup\xc4\x83 ce Sicard a angajat la r\xc3\xa2ndul s\xc4\x83u mercenari musulmani, obiceiul s-a \xc3\xaencet\xc4\x83\xc8\x9benit._NEWLINE_\xc3\x8en 846 sarazinii au pr\xc4\x83dat chiar Roma, distrug\xc3\xa2nd numeroase bazilici, inclusiv Bazilica San Pietro, pentru a le jefui._NEWLINE_\xc3\x8en b\xc4\x83t\xc4\x83lia de la Ostia din 849, o flot\xc4\x83 comun\xc4\x83 compus\xc4\x83 din vase papale, napolitane, amalfitane \xc8\x99i din Gaeta a reu\xc8\x99it pentru moment s\xc4\x83 st\xc4\x83vileasc\xc4\x83 atacurile sarazine._NEWLINE_Atacurile musulmane au fost reluate c\xc4\x83tre finele secolului al IX-lea. \xc3\x8en anul 897 Aba\xc8\x9bia Farfa a fost pr\xc4\x83dat\xc4\x83 de c\xc4\x83tre sarazini, care au folosit-o drept cazarm\xc4\x83 p\xc3\xa2n\xc4\x83 c\xc3\xa2nd a fost distrus\xc4\x83 accidental de un incendiu \xc3\xaen 898. Abatele Petru de Farfa a reu\xc8\x99it s\xc4\x83 organizeze la timp evacuarea comunit\xc4\x83\xc8\x9bii \xc8\x99i s\xc4\x83 salveze totodat\xc4\x83 biblioteca \xc8\x99i arhivele._NEWLINE_De asemenea, tab\xc4\x83ra sarazin\xc4\x83 de la Minturno (\xc3\xaen Lazio), pe r\xc3\xa2ul Garigliano a devenit un adev\xc4\x83rat ghimpe \xc3\xaen inima papalit\xc4\x83\xc8\x9bii, de unde porneau multe expedi\xc8\x9bii \xc3\xaempotriva cre\xc8\x99tinilor din regiune. \xc3\x8en anul 915 papa Ioan al X-lea a fost ini\xc8\x9biatorul unei vaste alian\xc8\x9be a statelor din sudul Italiei, inclusiv Ducatul de Gaeta \xc8\x99i Ducatul de Neapole, principii longobarzi \xc8\x99i bizantinii, cu toate c\xc4\x83 amalfitanii au stat deoparte. B\xc4\x83t\xc4\x83lia care a urmat a fost un succes pentru liga cre\xc8\x99tin\xc4\x83, iar prezen\xc8\x9ba sarazinilor a fost definitiv alungat\xc4\x83 din Lazio \xc8\x99i Campania; totu\xc8\x99i, raidurile vor continua vreme de \xc3\xaenc\xc4\x83 un secol. Un exemplu \xc3\xael constituie o nou\xc4\x83 infiltrare arab\xc4\x83 \xc3\xaen Calabria \xc3\xaen 982, soldat\xc4\x83 cu victoria din b\xc4\x83t\xc4\x83lia de la Stilo (de l\xc3\xa2ng\xc4\x83 Crotone) asupra unei puternice armate cre\xc8\x99tine, conduse de c\xc4\x83tre \xc3\xaensu\xc8\x99i \xc3\xaemp\xc4\x83ratul Otto al II-lea.\n_START_SECTION_\nEpilog\n_START_PARAGRAPH_\nPericolul musulman a \xc3\xaencetat abia cu apari\xc8\x9bia normanzilor \xc3\xaen regiune. Dac\xc4\x83 Emiratul de Bari nu a avut dec\xc3\xa2t o existen\xc8\x9b\xc4\x83 meteoric\xc4\x83, ca \xc8\x99i alte puncte de\xc8\x9binute la un moment sau altul de sarazini \xc3\xaen sudul Italiei, Sicilia a constituit o regiune ferm ocupat\xc4\x83 de c\xc4\x83tre musulmani \xc8\x99i a fost nevoie de interven\xc8\x9bia acestui nou factor politic pentru ca domina\xc8\x9bia sarazinilor s\xc4\x83 fie treptat eliminat\xc4\x83._NEWLINE_Vezi \xc8\x99i: Cuceririle normande \xc3\xaen Italia de sud_NEWLINE_Emiratul de Sicilia a \xc3\xaenceput s\xc4\x83 se fragmenteze pe m\xc4\x83sur\xc4\x83 ce disputele interdinastice se \xc3\xaenmul\xc8\x9beau. \xc3\x8encep\xc3\xa2nd din secolul al XI-lea, statele din sudul Italiei continentale angajau mercenari normanzi, care erau descenden\xc8\x9bi cre\xc8\x99tini ai vikingilor; normanzii au fost cei care, sub Roger I (Roger Bosso), au cucerit Sicilia de la musulmani. Normandul Robert Guiscard, fiul lui Tancred de Hauteville, a invadat Sicilia \xc3\xaen 1060. Insula era pe atunci divizat\xc4\x83 \xc3\xaentre trei emiri arabi, iar numeroasa popula\xc8\x9bie cre\xc8\x99tin\xc4\x83 s-a r\xc4\x83sculat \xc3\xaempotriva st\xc4\x83p\xc3\xa2nirii musulmanilor. Dup\xc4\x83 ce a ocupat Apulia \xc8\x99i Calabria, Roger I a ocupat Messina cu o armat\xc4\x83 de 700 de cavaleri. \xc3\x8en 1068, ei au \xc3\xaenfr\xc3\xa2nt o armat\xc4\x83 musulman\xc4\x83 la Misilmeri, \xc3\xaens\xc4\x83 confruntarea crucial\xc4\x83 s-a dat \xc3\xaen cadrul asedierii Palermo, care a condus la controlul complet al normanzilor asupra insulei din 1091. Dup\xc4\x83 cucerirea Siciliei, normanzii l-au \xc3\xaenl\xc4\x83turat pe emirul Yusuf Ibn Abdallah de la putere, \xc3\xaens\xc4\x83 au f\xc4\x83cut aceasta cu respectarea obiceiurilor arabe._NEWLINE_Pierderea principalelor ora\xc8\x99e, fiecare av\xc3\xa2nd c\xc3\xa2te un port bine dotat, a constituit o mare lovitur\xc4\x83 pentru puterea musulman\xc4\x83 \xc3\xaen Sicilia. Ora\xc8\x99ul Qas\'r Ianni (actuala Enna) \xc3\xaenc\xc4\x83 era guvernat de c\xc4\x83tre emirul s\xc4\x83u, Ibn Al-Hawas, care a reu\xc8\x99it s\xc4\x83 \xc3\xael p\xc4\x83streze \xc3\xaenc\xc4\x83 un num\xc4\x83r de ani. Succesorul s\xc4\x83u, Ibn Hamud s-a predat \xc8\x99i s-a convertit la cre\xc8\x99tinism abia \xc3\xaen 1087. Dup\xc4\x83 convertire, Ibn Hamud a intrat \xc3\xaen r\xc3\xa2ndul nobilimii cre\xc8\x99tine \xc8\x99i s-a retras cu familia la o mo\xc8\x99ie din Calabria pe care Roger I i-a pus-o la dispozi\xc8\x9bie. \xc3\x8en 1091, Butera \xc8\x99i Noto din extremitatea sudic\xc4\x83 a Siciliei, ca \xc8\x99i insula Malta, ultimele fort\xc4\x83re\xc8\x9be arabe, s-au predat cre\xc8\x99tinilor relativ repede.\n_START_SECTION_\nAtacarea Otranto\n_START_PARAGRAPH_\n\xc3\x8en 1480, o flot\xc4\x83 a turcilor otomani, trimis\xc4\x83 de sultanul Mahomed al II-lea, a atacat Otranto, debarc\xc3\xa2nd \xc3\xaen apropierea ora\xc8\x99ului \xc8\x99i captur\xc3\xa2ndu-l odat\xc4\x83 cu fortul s\xc4\x83u. Papa Sixt al IV-lea a chemat la cruciad\xc4\x83 \xc8\x99i o masiv\xc4\x83 for\xc8\x9b\xc4\x83 armat\xc4\x83 a cre\xc8\x99tinilor a fost constituit\xc4\x83 sub conducerea regelui Ferdinand I de Neapole, incluz\xc3\xa2nd \xc8\x99i un num\xc4\x83r notabil de cavaleri trimi\xc8\x99i de regele Matias Corvin al Ungariei, care, \xc3\xaen fa\xc8\x9ba pericolului otoman, a f\xc4\x83cut abstrac\xc8\x9bie pentru o vreme de disputele sale din Italia. For\xc8\x9ba cre\xc8\x99tin\xc4\x83 astfel constituit\xc4\x83 s-a \xc3\xaent\xc3\xa2lnit cu turcii \xc3\xaen 1481, reu\xc8\x99ind s\xc4\x83 \xc3\xaei anihileze \xc8\x99i s\xc4\x83 recucereasc\xc4\x83 Otranto._NEWLINE_\xc3\x8en 1537, celebrul corsar \xc8\x99i amiral otoman Barbarossa a efectuat o nou\xc4\x83 \xc3\xaencercare de a cuceri Otranto odat\xc4\x83 cu fort\xc4\x83rea\xc8\x9ba de la Castro, \xc3\xaens\xc4\x83 turcii au fost de la bun \xc3\xaenceput respin\xc8\x99i din fa\xc8\x9ba ora\xc8\x99ului.'